རྩོད་པའི་དཔང་པོའི་མཚན་ཉིད་ནི་སྔ་རྒོལ་ཕྱི་རྒོལ་གྱི་རྒྱལ་ཕམ་མམ་ལཻགས་ཉེས་ཤན་འབྱེད་པའི་གྲལ་དུ་ཞུགས་པའི་གང་ཟག་ཡིན་ལ།དེ་ལ་ཡང༌།ཤན་འབྱེད་པའི་དཔང་པོ།རྗེས་སུ་བརྗོད་པའི་དཔང་པོ།ཚར་གཅོད་པའི་དཔང་པོ་བཅས་ལས།བློ་གཟུ་བོར་གནས་པའི་སྒོ་ནས་ལེགས་ཉེས་སོ་སོར་ཤན་འབྱེད་པ་ནི་དང་པོའི་མཚན་ཉིད་དང༌།བློ་གཟུ་བོར་གནས་པའི་སྒོ་ནས་ལེགས་ཉེས་ཤན་མི་འབྱེད་པར་དེ་དག་མ་འཁྲུགས་པར་སོ་སོར་བརྗོད་པའི་གང་ཟག་ནི་གཉིས་པའི་མཚན་ཉིད་དང༌།དེ་དག་གི་ནང་ནས་ལེགས་པ་ལ་གཟེངས་བསྟོད་པ་དང༌།ཉེས་པ་ལ་སྨད་པའི་སྒོ་ནས་གྲུབ་མཐའ་འདོར་དུ་འཇུག་ཅིང་ཞེན་པས་མི་འདོད་ན་ཡུལ་ནས་སྐྲོད་པ་ལ་སོགས་པའི་གང་ཟག་ནི་གསུམ་པའི་མཚན་ཉིད་དོ།།འོ་ན་དཔང་བོའི་སྤངས་བྱ་གཙོ་བོ་ཅི་ཡོད་ཞེ་ན།རྩོད་པའི་མཇུག་ཏུ་བདེན་རྫུན་ཤན་མི་འབྱེད་པ།རྒྱལ་ཕམ་ཕྱིན་ཅི་ལོག་ཏུ་ཤན་འབྱེད་པ།རྩོད་པ་མཐར་མ་ཕྱིན་པར་ཤན་འབྱེད་པ་རྣམས་ཡིན་པ་ཤེས་དགོས་སོ།།